NASA dhe e ardhmja e fluturimeve në hapësirë
NASA ka në plan që në vitin 2010 të heqë nga përdorimi anijet e tipit “shuttle”
Astronauti Jim Lovell tregon se gjatë misioneve Gemini dhe Apollo që synonin Hënën, mes njerëzve kudo në botë ekzistonte një sens i përbashkët entusiazmi dhe aventure. Ai shërbeu si rezervë për astronautin Neil Armstrong gjatë uljeve në Hënë të misionit Apollo 11 dhe i ndoqi zhvillimet dramatike nga qendra e kontrollit të NASA-s në Houston të Teksasit. "Pas fluturimit, shkova në Europë dhe u habita si dhe u gëzova për faktin që thuajse të gjithë europianët ishin mjaft entusiastë për atë që kishim arritur ndoshta po aq sa edhe vetë amerikanët." Lovell, i cili dikur mbante rekordin për qendrimin më të gjatë në hapësirë, nuk shkeli lurrë në Hënë. Si komandant i Apollo 13-s e cila duhet të bënte zbarkimin e tretë në Hënë në vitin 1970, Lovell arriti t’i kthejë pa probleme në Tokë dy astroautët e tjerë Fred Haise dhe Jack Swigert pas një shpërthimi brenda anijes i cili thuajse e paralizoi atë. Sot, 40 vjet pas zbritjes së njeriut të parë në Hënë dhe 39 vjet pas kthimit të astronautit Lovell në Tokë, NASA ka në plan të mos i përdorë më anijet e hapësirës shuttle. Ky është i vetmi mjet që mund t’i dërgojë astronautët në hapësirë dhe Lovell është i shqetësuar rreth së ardhmes së programit të hapësirës. Në Qendrën e Hapësirës Marshall në Huntsville të Alabamës, NASA zhvilloi në korrik takime me një komisionin të pavarur, ngritja e të cilit u rekomandua nga Presidenti Barak Obama për të eksploruar të ardhmen e fluturimeve në hapësirë. Një pjesë e takimit u përqendrua te anijet e brezit të ri që do të zëvendësonin anijet e tipit Shuttle. NASA po harton programin Constellation, i ngjashëm me Apollon por më i kompletuar. Ky program parashikon përdorimin e raketës Ares, për të dëguar në hapësirë një anije me një përdorim të quajtur Orion, e cila në të ardhmen do të ulet në Hënë. Steve Lindsay, në qendrën e Hapësirës Johnson të NASA-s, thotë se një ndër qëllimet kryesore që kërkohet të arrihet me mjetin e ri është pakësimi i rrezikut për astronautët. Një tjetër alternativë që favorizohet nga komisioni presidencial është zgjatja e jetës së anijeve shuttle deri në vitin 2014, deri sa mjeti i ri fluturues i hapësirës të jetë gati. Komisioni po shikon gjithashtu mundësinë e zgjatjes së jetës të stacionit orbital ndërkombëtar i cili parashikohet ta përfundojë misionin në vitin 2015. Administrata Obama është e shqetësuar për rritjen e çmimit të këtij programi. Mbështetja publike për programin e hapësirës ka rënë vitet e fundit. Tani, në mesin e recesionit të thellë, ligjvënësit po përpiqen të shkurtojnë shpenzimet dhe NASA po përpiqet që fondet të mos preken. Por Lovell shikon një shans të mirë për ekonominë duke shtuar fondet e programit të hapësirës. Lovell shikon një rigjallërim të interesit për hapësirën që merr shkas nga programi kinez për uljen në Hënë. Ai thotë se e vetmja rrugë suksesi për dërgimin e njeriut në planetin Mars është krijimi i një vizioni të përbashkët dhe i një bashkëpunimi i të gjitha vendeve të interesuara për eksplorimin e hapësirës.